## Turisme Comunitat Valenciana impulsa un cicle de jornades sobre intel·ligència artificial i tecnologia per a millorar l’eficiència energètica del sector

*** La Generalitat, en col·laboració amb les cambres de comerç de Castelló, Alacant i València, organitza sessions formatives els dies 24 i 25 de novembre i 3 de desembre
* Turisme CV manté oberta fins al 15 de maig de 2026 una línia d’ajudes de més de 21 milions d’euros destinada a impulsar la modernització energètica i la sostenibilitat en les empreses turístiques**

Turisme Comunitat Valenciana, en col·laboració amb les cambres de comerç de Castelló, Alacant i València, ha organitzat una sèrie de [jornades formatives gratuïtes sobre intel·ligència artificial (IA) i tecnologia per a millorar l’eficiència energètica](https://www.turismecv.com/va/inici/), els dies 24 i 25 de novembre i 3 de desembre de 2025, dirigides a empreses i professionals del sector turístic.

L’objectiu d’estes sessions és acostar l’ús de la IA i la tecnologia al teixit empresarial turístic de la Comunitat Valenciana, i afavorir la sostenibilitat econòmica, social i mediambiental de les empreses del sector.

A més, este cicle formatiu s’emmarca dins de l’Estratègia de sostenibilitat turística de la Comunitat Valenciana, que enguany ha aconseguit ser certificada per AENOR per segon any consecutiu.

Durant les jornades s’oferiran ponències, taules redones i espais de treball en xarxa a on es compartiran experiències reals d’aplicació de la IA, així com ferramentes per a la millora de l’eficiència energètica i l’economia circular en les empreses turístiques.

A més, el vicepresident del grup hoteler Magic Costa Blanca, Francisco Javier García Cuenca, exposarà com el seu grup ha aplicat les ajudes d’eficiència energètica de Turisme Comunitat Valenciana en el seu nou projecte hoteler de Benidorm, l’hotel Villa España.

Estes ajudes, que poden sol·licitar-se fins al 15 de maig de 2026, permeten renovar instal·lacions, tecnologia o electrodomèstics per a reduir el consum energètic i els costos associats, entre altres. De fet, en este cicle de jornades, el director de Fons Europeus de Turisme Comunitat Valenciana, Óscar Giménez, explicarà detalladament com sol·licitar estos recursos.

Quant al calendari de les jornades, la primera tindrà lloc a Castelló de la Plana el pròxim 24 de novembre, la següent se celebrarà a Alacant el 25 de novembre i a València tindrà lloc el pròxim 3 de desembre.

**Sobre les ajudes d’eficiència energètica**

Turisme Comunitat Valenciana manté oberta una línia d’ajudes que arriba als 21.037.538,83 euros, destinada a impulsar la modernització energètica i la sostenibilitat en les empreses del sector turístic. Estes subvencions són finançades pel Mecanisme de recuperació i resiliència de la UE, dins del Pla de recuperació, transformació i resiliència.

Fins ara s’han registrat 228 sol·licituds per un import total sol·licitat de 14,61 milions d’euros, la qual cosa indica que encara queda una part important del pressupost disponible.

Esta classe d’ajudes, que s’abonen a compte, permet subvencionar fins al 100 % de la inversió en diverses tipologies d’actuacions, com ara renovar electrodomèstics i equipament en hostaleria, en instal·lacions fotovoltaiques, millores en il·luminació o climatització, entre altres.

Amb estes ajudes, Turisme Comunitat Valenciana busca contribuir a la modernització del teixit empresarial turístic, impulsant-ne la sostenibilitat, eficiència i competitivitat en un context de recuperació econòmica.

Fecha: 22/11/2025